**Pantomima na Vikipediji**

#### *19. mart* *2018* – Vikimedija Srbije i Svetska organizacija pantomimičara treću godinu za redom obeležiće Svetski dan pantomime internacionalnim uređivačkim maratonom u pisanju članaka na Vikipediji. Maraton će se održati 22. marta, na dan rođenja velikog pantomimičara Marsela Marsoa, a u okviru Prve svetske konferencije o pantomimi, koja se održava u Beogradu od 17. do 23. marta.

#### Prethodna dva maratona donela su preko 50 novih i dopunjenih članaka na Vikipedijama na srpskom i makedonskom jeziku o znamenitim pantomimičarima, predstavama, tehnikama glume i pantomime, organizacijama… Time je značajno poboljšan sadržaj o ovoj temi na najvećoj onlajn enciklopediji, što doprinosi misiji Vikimedije širenja slobodng znanja.

#### Ove godine maraton je deo Prve svetske konferencije o pantomimi, čiji će učesnici, pantomimičari iz celog sveta, nakon predavanja, direktno učestvovati u pisanju i dopuni članaka. Svetska organizacija pantomimičara je obezbedila literaturu kao izvore za pisanje članaka, ali će i sami učesnici konferencije donirati knjige i druge zapise na ovu temu. Očekuje se i oslobađanje fotografija iz celog sveta, kojima bi se ilustrovali članci.

#### Svetska organizacija pantomimičara deo je [GLAM programa Vikimedije Srbije](https://rs.wikimedia.org/wiki/%D0%93%D0%9B%D0%90%D0%9C), koji podrazumeva dvosmernu saradnju sa institucijama kulture u cilju povećanja dostupnosti kulturno-istorijskog nasleđa na internetu.

#### Na maratonu mogu učestvovati svi zainteresovani dobrovoljci, koji žele da nauče kako se uređuje Vikipedija i time prenosi znanje širom sveta. Učešće se može potvrditi na [stranici Vikipedije](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%A3%D1%80%D0%B5%D1%92%D0%B8%D0%B2%D0%B0%D1%87%D0%BA%D0%B8_%D0%BC%D0%B0%D1%80%D0%B0%D1%82%D0%BE%D0%BD_-_%D0%A1%D0%B2%D0%B5%D1%82%D1%81%D0%BA%D0%B8_%D0%B4%D0%B0%D0%BD_%D0%BF%D0%B0%D0%BD%D1%82%D0%BE%D0%BC%D0%B8%D0%BC%D0%B5_2018#%D0%9F%D1%80%D0%B5%D0%B4%D0%BB%D0%BE%D0%B6%D0%B5%D0%BD%D0%B5_%D1%82%D0%B5%D0%BC%D0%B5) posvećenoj ovom maratonu ili prijavom na imejl kancelarija@vikimedija.org. Događaj će se odvijati u Srpsko-korejskom informatičkom pristupnom centru, od 10-16 sati.

####

#### O Vikimediji Srbije:

#### Vikimedija Srbije je nevladino, nestranačko i neprofitno udruženje, čiji su ciljevi promocija i podržavanje stvaranja, sakupljanja i umnožavanja slobodnog sadržaja na srpskom jeziku isključivo na neprofitan način, kao i ideje da svi ljudi imaju jednak pristup znanju i obrazovanju.

#### Zadužbina Vikimedija je međunarodna neprofitna organizacija koja koordinira aktivnostima nezavisnih nacionalnih ogranaka sa kojima deli iste ciljeve i održava Vikipediju i druge višejezičke viki projekte: Vikivesti, Vikirečnik, Vikiknjige, Vikizvornik, Vikicitat, Vikiverzitet i Vikimedijinu ostavu.

#### Vikimedija Srbije u narednom periodu organizuje i niz drugih aktivnosti vezanih za podršku razvoja Vikipedije na srpskom jeziku i drugih projekata slobodnog sadržaja:

#### - Internacionalno [takmičenje u pisanju članaka](https://sr.wikipedia.org/wiki/%D0%92%D0%B8%D0%BA%D0%B8%D0%BF%D0%B5%D0%B4%D0%B8%D1%98%D0%B0%3A%D0%A2%D0%B0%D0%BA%D0%BC%D0%B8%D1%87%D0%B5%D1%9A%D0%B5_%D1%83_%D0%BF%D0%B8%D1%81%D0%B0%D1%9A%D1%83_%D1%87%D0%BB%D0%B0%D0%BD%D0%B0%D0%BA%D0%B0/%D0%A6%D0%95%D0%95_%D0%BF%D1%80%D0%BE%D0%BB%D0%B5%D1%9B%D0%B5_2018) na Vikipediji o zemljama Istočne i Centralne Evrope „CEE proleće" organizuje se četvrtu godinu za redom u više zemalja Evrope. Takmičenje je nagradnog karaktera, počinje 21. marta i trajaće do kraja maja.

#### - Redovna godišnja konferencija „[Viki Lajv](https://rs.wikimedia.org/wiki/%D0%9F%D0%BE%D0%B4%D1%80%D1%88%D0%BA%D0%B0_%D0%B7%D0%B0%D1%98%D0%B5%D0%B4%D0%BD%D0%B8%D1%86%D0%B8#%D0%92%D0%B8%D0%BA%D0%B8%D0%9B%D0%B0%D1%98%D0%B2)" biće održana 14. i 15. aprila u Srpsko-korejskom informatičkom pristupnom centru, kada će se okupiti urednici Vikipedije i drugih viki projekata.

#### - Ministarstvo kulture i informisanja, Muzej Vojvodine i Vikimedija Srbije organizovaće 17. i 18. aprila seminar za predstavnike muzeja u Vojvodini o mogućnostima predstavljanja [kulturno-istorijskog nasleđa na Vikipediji](http://blog.wikimedia.rs/?p=3520) i drugim viki projektima.

#### - Ove godine se obeležava i [15 godina od nastanka Vikipedije na srpskom jeziku](http://blog.wikimedia.rs/?p=3742).